മാധവി ടീച്ചര് പറഞ്ഞു ബൊക്കെ നല്കി കുട്ടികളെ സ്വീകരിക്കണം കാഞ്ഞങ്ങാട്: സ്കൂള് തുറക്കാന് ദിവസങ്ങള് മാത്രമേയുള്ളൂ, ഒന്നര വര്ഷത്തിലേറെയായി എെന്റ മക്കളെ കണ്ടിട്ട്. കൃഷ്ണന് മാഷേ, പല വര്ണത്തിലുള്ള പൂക്കള്കൊണ്ട് ബൊക്കെകളുണ്ടാക്കണം. ഒന്നാം തീയതി വിദ്യാലയത്തിന് മുന്നിലെത്തുന്ന എന്റെ കുരുന്നു മക്കള്ക്ക് എനിക്ക് അത് നല്കണം മരിക്കുന്നതിന് തലേദിവസം, പ്രധാനാധ്യാപക ചുമതലയുള്ള കൃഷ്ണന് മാഷിനോട് മാധവി ടീച്ചര് പറഞ്ഞ വാക്കുകളാണിത്. കുരുന്നുകളെ സ്വന്തം മക്കളെ പോലെയായിരുന്നു അവര് കണ്ടത്. സ്കൂള് തുറക്കുന്നതിന്റെ ഭാഗമായി അധ്യാപകര്ക്കുള്ള ട്രെയിനിങ്ങും കുട്ടികള്ക്ക് ബൊക്കെയും നിര്മിച്ച് സ്റ്റാഫ് റൂമിലെ ഷെല്ഫില് വെച്ച് ബുധനാഴ്ച വൈകീട്ട് നാല് മണിയോടെയാണ് ടീച്ചര് വീട്ടിലേക്ക് മടങ്ങിയത്. 2020 ഫെബ്രുവരിയിലാണ് അടോട്ടുകയ ജി.ഡബ്ല്യു.എല്.പി സ്കൂളില് ടീച്ചറെത്തുന്നത്. മലയാളം അധ്യാപികയായിരുന്നു. ബുധനാഴ്ച രാത്രി മൂന്നാം ക്ലാസിനായിരുന്നു ക്ലാസുണ്ടായിരുന്നത്. ചെറിയ കുട്ടികള്ക്ക് പെട്ടെന്ന് പാഠഭാഗങ്ങള് മനസ്സിലാക്കാന്വേണ്ടി ഒരുപാട് ആക്ടിവിറ്റികള് ഉണ്ടാക്കിയെടുത്തിരുന്നു. കോവിഡ് രൂക്ഷമായ സമയത്ത് ഗൂഗ്ള് മീറ്റ് വഴിയും കോവിഡില് ഇളവുകള് വന്നപ്പോള് വീടുവീടാന്തരം കയറിയിറങ്ങി കുട്ടികളെക്കുറിച്ച് അന്വേഷണം നടത്തുകയും അവര്ക്ക് പാഠഭാഗങ്ങള് മനസ്സിലാക്കിക്കൊടുക്കുകയും ചെയ്തിരുന്നു. സ്കൂള് തുറക്കുന്നതിന്റെ ഭാഗമായി അടോട്ടുകയ എല്.പി സ്കൂളില് വലിയ രീതിയിലുള്ള പ്രവേശനോത്സവ മുന്നൊരുക്കങ്ങളായിരുന്നു മാധവി ടീച്ചറുടെ നേതൃത്വത്തില് നടന്നത്. അടുത്ത മാസമാദ്യം സ്കൂള് തുറക്കാനിരിക്കെ മുന്നോടിയായി എല്ലാ വീടുകളിലും കയറി ബോധവത്കരണ ക്ലാസുകളും നടത്തിയിരുന്നു. ബുധനാഴ്ച രാത്രി 7.30നാണ് ഗൂഗ്ള് മീറ്റ് വഴി ക്ലാസ് തുടങ്ങിയത്. കുട്ടികളെ മൊബൈല് ഫ്രെയിമില് കണ്ട ശേഷം എല്ലാവരോടും പുഞ്ചിരിച്ചുകൊണ്ടായിരുന്നു ക്ലാസ് തുടങ്ങിയത്. ക്ലാസ് 45 മിനിറ്റ് കഴിഞ്ഞതോടെ ടീച്ചര്ക്ക് ചുമയും മറ്റു അസ്വസ്ഥതകളും അനുഭവപ്പെട്ടതോടെ കുട്ടികളോട് പാഠഭാഗങ്ങളിലെ മറ്റു സംശയങ്ങളും കവിതയും നാളെ ചൊല്ലിത്തരാമെന്നുപറഞ്ഞ് ഗൂഗ്ള് മീറ്റ് ലോഗൗട്ട് ചെയ്തതിനുശേഷം നിലത്ത് കുഴഞ്ഞുവീഴുകയായിരുന്നു. ക്ലാസിനിടെയുള്ള അധ്യാപികയുടെ വേര്പാട് നാടിെന്റ നൊമ്ബരമായി.